《关西书院落成示诸生》
清代·方正瑗

西岐圣人邦，治化隆终古。粤自汉唐来，功利杂尊俎。

今兹礼乐备，文明会当午。未免征战馀，习俗尚黩武。

青袍少业儒，铁衣多擒虏。岂知陕右地，原为理学薮。

读书不讲道，忠信便无主。笥中岁赐金，买得百弓土。

筑屋跨山河，聊以蔽风雨。矜式祀二贤，诸生聚三辅。

学为圣人徒，方圆就规矩。何人非颜曾，何乡非邹鲁。

殊途而同归，狂狷各有取。勿谓岐阳遥，流风动钟鼓。

作者简介：字引除，江南桐城人。康熙庚子举人，官至潼商道。著有《连理山人诗钞》。○引除自高祖廷尉公以下，世传理学，出政当军需络绎时，玉关万里，转饷十年，犹能创建书院，与人讲学，诗其馀事也。然皆古茂纯正，蔚然成一家之言。